אפריין סאנצ'ס

אפריין אליאס סאנצ'ס קסימירו (בספרדית: Efraín Elías Sánchez Casimiro‏, היה מוכר גם בכינויו "אל קיימן" (El Caiman)‏; 26 בפברואר 1926 – 16 בינואר 2020) היה שוער ומאמן כדורגל קולומביאני ונחשב לאחד השחקנים הגדולים ביותר בהיסטוריה של קולומביה. אפריין סאנצ'ס החל את הקריירה בקבוצת מיונאריוס ב-1943. אז עוד עדיין לא הייתה ליגה מקצוענית והיה משחק בליגה החובבנית של מחוז אטלאנטיקו. כשהיה מגיע לאימונים של מיונאריוס, היה בעיקר עוזר להחזיר את הכדורים. "כאשר השוערים היו יוצאים החוצה לנוח, הייתי מנצל את הצ'אנס כדי להיכנס לשער וכל השחקנים הגדולים של אותה תקופה, בעטו לכיווני", אמר סאנצ'ס. הוא קיבל זימון להגיע לאונסה קלדס בשנה שאחרי, אבל דווקא לאחר שהראה יכולת טובה, נפצע ב-1945 בצורה קשה, הושבת ל-8 חודשים ואף חשב לפרוש מכדורגל. לבסוף חזר ב-1946 ושיחק בקבוצת לה פורטונה ומשם זומן לנבחרת קולומביה שהתכוננה למשחקים המרכז-אמריקאים והקריביים. כעבור שנה, ב-1947, זומן לאליפות דרום אמריקה באקוודור ובזכות יכולותיו הטובות, הוחתם על ידי הקבוצה הארגנטינאית, סן לורנסו והיה לשחקן הקולומביאני השני בסך הכל שעוזב את המדינה אחרי רוברטו מלנדס. את הבכורה ככדורגלן בליגה מקצוענית ערך ב-25 באפריל 1948 במדי סן לורנסו מול חימנסיה לה פלאטה. לאחר הקמת הליגה המקצוענית בקולומביה, חזר סאנצ'ס לקולומביה והצטרף לאמריקה קאלי, שם ערך את הבכורה שלו ב-25 בספטמבר 1949. בשנים שאחרי הוא שיחק בדפורטיבו קאלי, ג'וניור ברנקייה ואינדפנדיינטה סנטה פה, וכן באינדפנדיינטה מדיין במדיה היה שותף לזכייתה באליפויות בשנים 1955 ו-1957. באותה שנה זומן גם לאליפות דרום אמריקה שנערכה בלימה וכן שיחק במוקדמות המונדיאל שנערך ב-1958 בשוודיה. ב-1958 שוב עזב את קולומביה והצטרף לאטלס מהליגה המקסיקנית, שם שיחק שנתיים. סאנצ'ס חזר ב-1960 לאינדפנדיינטה מדיין ושנה מאוחר יותר זומן על ידי אדולפו פדרנרה, מאמן הנבחרת, לשחק במוקדמות מונדיאל 1962 מול פרו. הקולומביאנים ניצחו במפגש הכפול והעפילו לראשונה בתולדותיהם לגביע העולמי שנערך בצ'ילה, שם פגשו את אורוגוואי והפסידו 1–2, סיימו בתיקו 4-4 מול אחת הפייבוריטיות לזכייה, נבחרת ברית המועצות אך לבסוף הובסו מול יוגוסלביה 5-0 והודחו. בעקבות פציעה בברך בשנת 1963 פרש סאנצ'ס ממשחק פעיל ועבר לאימון אינדפנדיינטה מדיין עד לסוף השנה. בינואר 1964 מונה למאמן הנבחרת עד גיל 20 בצוותא עם אנטוניו חוליו דה לה הוז, שם השיגו את המקום השני בסודאמריקנו. מיד אחר כך, מונה כמאמן-שחקן של קבוצת מיונאריוס והוליך אותה לזכייה באליפות קולומביה ב-1964, שהייתה גם האליפות הרביעית ברציפות של המועדון. באותה שנה פרש סופית ממשחק פעיל. סאנצ'ס מונה שוב למאמן הנבחרת הצעירה ב-1974 ושנה אחר כך קיבל לידיו את אימון הנבחרת הבוגרת, שסיימה כסגנית בטורניר קופה אמריקה 1975. סאנצ'ס אימן גם את דפורטס קינדיו ואסטודיאנטס מרידה, לפני שפרש מאימון בשנת 1987 כשאימן את ג'וניור ברנקייה. נפטר ב-16 בינואר 2020. אינדפנדיינטה מדיין ליגת העל הקולומביאנית (1): 1955, 1957 מיונאריוס ליגת העל הקולומביאנית (1): 1964 מיונאריוס ליגת העל הקולומביאנית (1): 1964 נבחרת קולומביה קופה אמריקה 1975 - מקום שני מדיה וקבצים בנושא אפריין סאנצ'ס בוויקישיתוף אפריין סאנצ'ס, באתר Transfermarkt אפריין סאנצ'ס, באתר WorldFootball.net אפריין סאנצ'ס, באתר National Football Teams אפריין סאנצ'ס, באתר FootballDatabase.eu פרופיל המאמן, באתר Transfermarkt FAMOSOS DEL AYER: EFRAÍN ELÍAS SÁNCHEZ CASIMIRO, “EL CAIMÁN DE BOEDO” בלוג מאת אלברו גלאנו, El Colombiano Colombia.com, 5.12.08, Valderrama, Willington Ortiz y Asprilla, entre los mejores de la historia del fútbol en Colombia El Tiempo, 13.5.15, La Copa América de Ecuador 1947: nació la leyenda del 'Caimán' GolCaracol, 13.6.11, La histórica aventura del 75 La leyenda de Efraín "Caimán" Sánchez, ELESPECTADOR.COM, ‏16 בינואר 2020 (בספרדית)